b'\n_START_ARTICLE_\nMartina Navratilova\n_START_SECTION_\nMladost in teni\xc5\xa1ka kariera\n_START_PARAGRAPH_\nNavratilova se je rodila kot Martina \xc5\xa0ubertov\xc3\xa1 v Pragi na \xc4\x8ce\xc5\xa1koslova\xc5\xa1kem. Njeni star\xc5\xa1i so se lo\xc4\x8dili, ko je imela tri leta, leta 1962 se je njena mati Jana ponovno poro\xc4\x8dila z Miroslavom Navr\xc3\xa1tilom, ki je postal Martinin prvi teni\xc5\xa1ki trener. Martina je prevzela priimek svojega o\xc4\x8dima (z \xc5\xbeenskim dodatkom "ov\xc3\xa1"), in postala Martina Navr\xc3\xa1tilov\xc3\xa1. Njen o\xc4\x8de Mirek se je ponovno poro\xc4\x8dil in nato lo\xc4\x8dil. Ko je bila stara osem let, je naredil samomor. Leta 2008 je Martini umrla mati, v starosti 75 let. Martina Navratilova ima sestro Jano in starej\xc5\xa1ega polbrata._NEWLINE_Leta 1972, v starosti 15 let, je Navratilova osvojila \xc4\x8ce\xc5\xa1koslova\xc5\xa1ko nacionalno teni\xc5\xa1ko prvenstvo. Leta 1973, v starosti 16 let, je prvi\xc4\x8d zaigrala na turnirju United States Lawn Tennis Association za profesionalce, vendar ni igrala kot profesionalka vse do leta 1975. Leta 1974 je osvojila svoj prvi profesionalni pokal v Orlandu na Floridi, v starosti 17 let. Po priselitvi v ZDA je Navratilova sprva \xc5\xbeivela z nekdanjo kabaretno igralko, Frances Dewey Wormser in njenim mo\xc5\xbeem, velikima teni\xc5\xa1kima navdu\xc5\xa1encema.\n_START_SECTION_\nOsebno \xc5\xbeivljenje\n_START_PARAGRAPH_\nLeta 1981 je postala ameri\xc5\xa1ka dr\xc5\xbeavljanka, 9. januarja 2008 pa je obnovila tudi \xc4\x8de\xc5\xa1ko dr\xc5\xbeavljanstvo. Navratilova je tudi avtorica avtobiografije Martina, poleg tega je napisala tudi knjigo o zdravem \xc5\xbeivljenju Shape Your Self ter kriminalna romana Breaking Point in Killer Instinct.\n_START_SECTION_\nAktivizem in politika\n_START_PARAGRAPH_\nVse \xc5\xbeivljenje je bila borka za \xc4\x8dlove\xc5\xa1ke pravice. Zavzemala se je za priznanje istospolno usmerjenih parov, je velika za\xc5\xa1\xc4\x8ditnica \xc5\xbeivali in je sodelovala v kampanji "People for the Ethnical Treatment of Animals". Leta 2000 je dobila ameri\xc5\xa1ko nagrado "National Equality Award". Je \xc4\x8dlanica \xc5\xa1portne akademije Laureus in ambasadorka za zdravje in fitnes AARP (American Association of Retired Persons).'